หุ้นยุโรปปิดวานนี้พุ่งรับข่าวนายกฯกรีซปรับทีมเจรจาหนี้
ตลาดหุ้นยุโรปปิดพุ่งขึ้นเมื่อคืนนี้ (27 เม.ย.) โดยได้รับแรงหนุนจากข่าวที่ว่า นายกรัฐมนตรีกรีซได้ประกาศปรับทีมเจรจาหนี้ หลังจากที่ผิดหวังกับผลงานของรมว.คลัง
28 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดพุ่งขึ้นเมื่อคืนนี้ (27 เม.ย.) โดยได้รับแรงหนุนจากข่าวที่ว่า นายกรัฐมนตรีกรีซได้ประกาศปรับทีมเจรจาหนี้ หลังจากที่ผิดหวังกับผลงานของรมว.คลัง
ทั้งนี้ ดัชนี Stoxx Europe 600 พุ่งขึ้น 1% ปิดที่ 412.42 จุด, ดัชนี CAC-40 ตลาดหุ้นฝรั่งเศสปิดที่ 5,268.91 จุด เพิ่มขึ้น 67.46 จุด หรือ +1.30%, ดัชนี DAX ตลาดหุ้นเยอรมันปิดที่ 12,039.16 จุด พุ่งขึ้น 228.31 จุด หรือ +1.93% และดัชนี FTSE 100 ตลาดหุ้นลอนดอนปิดที่ 7,103.98 จุด เพิ่มขึ้น 33.28 จุด หรือ +0.47%
นายอเล็กซิส ซิปราส นายกรัฐมนตรีกรีซ ประกาศปรับเปลี่ยนเจ้าหน้าที่ในคณะเจรจาของกรีซที่จะเข้าเจรจาต่อรองกับเจ้าหนี้จากทางยุโรปและกองทุนการเงินระหว่างประเทศ (IMF) ทั้งนี้ นายซิปราสแจ้งให้นายยานิส วารูฟากิส รมว.คลังกรีซ ตั้งคณะชุดใหม่เพื่อเจรจาข้อตกลงเกี่ยวกับมาตรการปฏิรูปกับเจ้าหนี้ ซึ่งมีนายยูคลิด ซาคาโลทอส รมช.ต่างประเทศ เป็นผู้ประสานงานของคณะดังกล่าว โดยนายซาคาโลทอสจะมีบทบาทมากขึ้นในการเจรจาระหว่างกรีซและเจ้าหนี้ ขณะที่เขาได้รับความชื่นชอบจากเจ้าหน้าที่ของฝ่ายยุโรปและ IMF
หุ้นเอชเอสบีซีพุ่งขึ้น 3.1% หลังจากมีรายงานว่า เอชเอสบีซี กำลังพิจารณาแผนการขายธุรกิจธนาคารรายย่อยในอังกฤษเป็นมูลค่า 2 หมื่นล้านปอนด์ หรือกว่า 3 หมื่นล้านดอลลาร์สหรัฐ ส่วนหุ้นดอยช์ แบงก์ ดิ่งลง 4.6% หลังจากดอยช์ แบงก์เปิดเผยผลกำไรในไตรมาสแรกลดลงแตะระดับ 559 ล้านยูโร (607.8 ล้านดอลลาร์สหรัฐ) ซึ่งลดลงจากระดับ 1.1 พันล้านยูโรในช่วงไตรมาสแรกปีที่แล้ว เนื่องธนาคารต้องสูญเสียเงินไปกับการยุติคดีความกับหน่วยงานของสหรัฐและอังกฤษ